LitNet Akademies-resensie-essay: Alice Miller - Saartjie Baumann en Thomas | LitNet
Joan Hambidge, Joan Hambidge 2011-08-31
By die lees van Carina Diedericks-Hugo se bekende én suksesvolle [email protected] word die volwasse leser gekonfronteer met die kind in jouself. Waarom lees ek byvoorbeeld elke jaar 'n Saartjie Baumann of 'n Trompie? Dit is gemene goed dat die kind in ons nooit weggaan of verdwyn nie, en kinder- en jeugboekskrywers skryf waarskynlik self oor hul eie kindwees ten einde iets hiervan te projekteer of herstel in 'n jeugboek.
Om iets te begryp is dit noodsaaklik om die opposisie tussen die ouer wêreld en die hedendaagse tyd uit te werk. (Die nuwe tydvak is waarskynlik iets wat ons nog nie genoegsaam begryp nie, maar dit behoef 'n ander studie.) In Carina Diedericks-Hugo se [email protected] leef die hoofkarakter nie meer in 'n onskuldige ruimte nie. Die jong leser word behalwe vir die boek ook geneem na QR-kodes wat jou lei na 'n klankgreep, video en foto; 'n spesiale MXit-kanaal net vir Thomas en vriende; 'n gunsteling-speletjie Fangs en 'n Radikale Rockfees se webblad waar jy self 'n rockster kan word en jou eie musiek kan meng. Thomas-boeke verwys na "losers" of "pel". Die woord "sure" word gebruik en uitdrukkings "soos in glad nie".
Meer nog, Saartjie is 'n skrywer van 'n toneelstuk, en 'n heldin. Thomas is 'n rockster. Fleur dra 'n noupassende swart rokkie met stewels wat tot by haar knieë kom, terwyl Saartjie 'n wit panamahoed dra. Wanneer Thabo opmerk: "Wow. There's a lot of people out there" (128), kan 'n mens hierdie uitspraak van toepassing maak op die verskuiwing in die romangrense. By Saartjie is daar telkens sluiting, oplossing. By Thomas is daar 'n virtuele ruimte en die internet beteken dat niks meer kan sluit nie. Die paradoksale eenheid of segment van 'n roman, aldus Culler in Structuralist poetics (1975:210), waar elke element gedefinieer en bepaal word deur sy funksionele kwaliteite of korrelasie met ander eenhede, word in [email protected] oop-gemaak. Elke plot-onderdeel het 'n funksie. By Saartjie is daar selfs, wanneer sy afspring in 'n kelder, 'n sagte kol sand wat haar beskerm. Thomas word gekonfronteer met Billy Fourie wat meneer Du Toit met 'n mes gesteek het en bel self die ambulans (106). Die pa kom wel later tot sy redding.